19-åring alvorlig skadet etter påkjørsel
Sjåføren stakk først av, men meldte seg senere for politiet. 19-åringen ble litt før klokken ett natt til lørdag funnet i veien like ved Esso Tangvall utenfor Kristiansand. - Han virket å være alvorlig skadet, og hadde synlige hodeskader, opplyser operasjonsleder i Agder politidistrikt, Per Kristian Klausen, til Fædrelandsvennen. Mannen ble fløyet i ambulansehelikopter til Oslo universitetssykehus med omfattende brudd- og kuttskader. Det var ingen vitner til påkjørselen, men en 22 år gammel mann fra Søgne ringte til politiet en drøy halvtime etter ulykken og meldte seg. Mannen er ikke avhørt ennå, men politiet opplyser at han har status som siktet i saken. - Vi har beslaglagt førerkortet til mannen, og sikret oss en blodprøve, sier operasjonsleder Klausen.
En 19 år gammel mann fra Bærum skal ha fått alvorlige skader etter at han natt til lørdag ble påkjørt av en bil utenfor Kristiansand.